amanoisuno/poet huggingface dataset:
湘川新曲二首 杜易簡
昭潭深無底，橘洲淺而浮。本欲淩波去，翻為目成留。願君稍弭楫，無令賤妾羞。二八相招攜，采菱渡前溪。弱腕隨橈起，纖腰向舸低。自解看花笑，憎聞染竹啼。
落成會詠一首 陳元光
泉潮天萬里，一鎮屹天中。筮宅龍鍾地，承恩燕翼宮。環堂巍嶽秀，帶礪大江雄。輪奐雲霄望，晶華日月通。淩煙喬木茂，獻寶介圭崇。昆俊歌常棣，民和教即戎。盤庚遷美土，陶侃效兼庸。設醴延張老，開軒禮呂蒙。無孤南國仰，庶補聖皇功。
示珦 陳元光
恩銜楓陛渥，策向桂淵弘。載筆沿儒習，持弓纘祖風。祛災剿猛虎，溥德翊飛龍。日閱書開士，星言駕勸農。勤勞思命重，戲謔逐時空。百粵霧紛滿，諸戎澤普通。願言加壯努，勿坐鬢霜蓬。
太母魏氏半徑題石 陳元光
喬嶽標仙跡，玄扃妥壽姬。烏號非嶺海，鶴仰向京師。系牒公侯裔，懸弧將相兒。清貞蜚簡籍，規範肅門楣。萬里提兵路，三年報母慈。劍埋龍守壤，石臥虎司碑。憂闋情猶結，祥回禫屆期。竹符忠介凜，桐杖孝思淒。許史峋嶙篆，曹侯感舊詩。鴻蒙山暝啟，駿彩德昭垂。華表瑤池冥，清漳玉樹枝。昭題盟岳瀆，展墓慶重熙。
和陳元光平潮寇詩 許天正
抱磴從天上，驅車返嶺東。氣昂無醜虜，策妙詘群雄。飛絮隨風散，餘氛向日鎔。長戈收百甲，聚騎破千重。落劍惟戎首，遊繩系脅從。四野無堅壁，群生未化融。龍湖膏澤下，早晚遍枯窮。
詠牛應制 許圉師
逸足還同驥，奇毛自偶麟。欲知花跡遠，雲影入天津。
答戶部員外賀遂涉戲贈 趙謙光
錦帳隨情設，金爐任意熏。惟愁員外署，不應列星文。
送蘇尚書赴益州 鄭惟忠
離憂將歲盡，歸望逐春來。庭花如有意，留豔待人開。
詠燕 張鷟
變石身猶重，銜泥力尚微。從來赴甲第，兩起一雙飛。
嶺外守歲 李福業
冬去更籌盡，春隨斗柄回。寒暄一夜隔，客鬢兩年催。
奉和進船洛水應制 薛昚惑
禁園紆睿覽，仙棹葉宸遊。洛北風花樹，江南彩畫舟。榮生蘭蕙草，春入鳳凰樓。興盡離宮暮，煙光起夕流。
奉和九月九日應制 賀敱
商飆凝素鑰，玄覽賁黃圖。曉霜驚斷雁，晨吹結棲烏。寒花低岸菊，涼葉下庭梧。澤宮申舊典，相圃葉前模。玉砌分雕戟，金溝轉鏤衢。帶星飛夏箭，映月上軒弧。慶展簪裾洽，恩融雨露濡。天文發丹篆，寶思掩玄珠。承歡徒抃舞，負弛竊忘軀。